
1. ВЪВЕДЕНИЕ
Опростените варианти на разходи (ОВР) са въведени като инструмент за намаляване на административната тежест, ускоряване на изпълнението и осигуряване на по-голяма предвидимост и прозрачност при разходването на средствата от Европейските фондове. Финансирането се предоставя на база предварително определени стойности, като по този начин усилията се съсредоточават върху постигнатите резултати и въздействието от проектите, а не върху администрирането на обемна документация.
Европейската комисия и националните органи насърчават все по-широкото използване на ОВР, тъй като те допринасят за по-нисък риск от грешки, по-добро финансово управление и улеснен достъп на малките и средни предприятия до европейско финансиране. В този смисъл настоящото Ръководство не само представя нормативните изисквания и приложимите методологии, но и дава практическа насока как бенефициентите да планират, изпълняват и отчитат проектите си в съответствие с принципите на добро финансово управление, прозрачност и устойчивост на резултатите.
1.1. ЦЕЛ НА РЪКОВОДСТВОТО
Настоящото ръководство има за цел да подпомогне бенефициентите по процедури, финансирани по Програма „Конкурентоспособност и иновации в предприятията“ 2021–2027, които се изпълняват чрез ОПРОСТЕНИ ВАРИАНТИ ЗА РАЗХОДИТЕ (ОВР), като представя същността и предимствата на опростените разходи (simplified costs). Ръководството служи като практичен инструмент за разбиране, прилагане и отчитане на дейностите, чрез които се постига съответен резултат в съответствие с правилата и приложимата методика на финансиране с ОВР.
Европейската комисия насърчава използването на ОВР, тъй като те повишават ефективността и достъпа до финансиране, особено за малки и средни предприятия. ОВР представляват стратегически подход, който подкрепя бързото изпълнение на проекти, без да прави компромис с качеството, отчетността и законността на разходите. Това е ключов инструмент за ефективност, прозрачност и контрол, предвид предимствата, които предлага, а именно:
· Стандартизиране - еднакви правила за съответен тип разходи;
· Предвидимост - бенефициентите знаят точната сума, която ще получат, което улеснява бюджетното планиране;
· Облекчена отчетност - намалена административна тежест;
· Снижен риск от грешки предвид използване на фиксирани суми;
· Контрол и съответствие на основание първоначално ясно дефинирани критерии.

1.2. ОПРОСТЕНИ ВАРИАНТИ НА РАЗХОДИ (ОВР)
ОВР са регламентирани в европейското законодателство и националните правила, по-специално:
· Регламент (ЕС) № 2021/1060 – общият регламент за Европейските структурни и инвестиционни фондове (ЕСИФ);
· Указания C/2024/7467 - за използването на ОВР в рамките на фондовете, обхванати от Регламент (ЕС) 2021/1060 (Регламента за общоприложимите разпоредби (РОР)
· Закон за управление на средствата от Европейските фондове при споделено управление (ЗУСЕФСУ)
· Методологии на УО – за разходи по ПКИП.
ВАЖНО!!! При ОВР бенефициентът следва да докаже реалното и качествено изпълнение на съответната дейност и постигането на резултата/ите, които са предварително обвързани с фиксирана сума/процент за плащане, т.е. със съответния ОВР.
ОВР са подход за финансиране, при който допустимите разходи се определят на база предварително изчислени стойности, а не въз основа на представени разходни документи.
ОВР биват три типа, определени в Регламент (ЕС) 2021/1060 („Регламент за общоприложимите разпоредби“ – РОПР) и в ЗУСЕФСУ, както следва:
· Единични разходи (unit costs) – фиксирана сума за единица (напр. за почасово възнаграждение в размер на 31,00 лв./ч.);
· Еднократна сума (lump sum) – фиксирана сума за определена дейност (напр. закупена ERP система на стойност 18 000 лв.).
· Единна ставка (flat rate) – фиксиран процент от други бюджетни категории (напр. 15% от допустимите преки разходи за персонал).

2. ПРОЕКТНО ИЗПЪЛНЕНИЕ
ПРОЕКТИ, ПРИ КОИТО СЕ ПРИЛАГАТ ОВР, ОБХВАЩАТ СЛЕДНИТЕ СТЪПКИ:
· СТЪПКА 1: Отчитане на изпълнението при искане за междинно/окончателно плащане с приложени доказателства за постигнат резултат. При изпълнението се спазват приложимите нормативни изисквания и посоченото в Условията за кандидатстване и Условията за изпълнение по конкретната процедура;
· СТЪПКА 2: Проверка от Управляващия орган за постигнат резултат - изпълнението съответства на заложения/ните индикатор/и; изпълнение на мерките за видимост, прозрачност и комуникация - следва да отговарят на условията и изискванията, описани в Дял IV, Глава III „Видимост, прозрачност и комуникация“ на Регламент (ЕС) 2021/1060 - следва да се указва произхода на финансирането чрез поставяне на емблемата на ЕС в съответствие с посочените технически характеристики съгласно чл. 47 и Приложение IX от Регламент (ЕС) 2021/1060, налични на следния линк: https://ec.europa.eu/regional_policy/en/information/logos_downloadcenter/; спазване на хоризонталните политики; недопускане на свързаност и конфликт на интереси (чл. 61 от Регламент № 2024/2509);
· СТЪПКА 3: При постигнат резултат се възстановява безвъзмездната финансова помощ от разхода, определен с ОВР, съгласно процентът, посочен в бюджета на АДПБФП.
ВАЖНО!!! При изпълнение на проекти с ОВР бенефициентите следва да спазват разпоредбите на ЗОП или ЗУСЕФСУ, включително относно избора на изпълнител/и. Бенефициентът е длъжен да поддържа досие по изпълнения проект с доказателства за резултатите от извършените проектни дейности, чрез които се постига съответния резултат, свързани с получена услуга/ извършена доставка/ реализирано СМР.
Финансирането с ОВР се основава на:
· неоспорими доказателства за постигане на конкретни резултати от страна на бенефициентите (напр. закупена и функционираща ERP система);
· предварително одобрени от Управляващия орган единичен разход/еднократна сума/единна ставка, свързани с изпълнението на дейности, чрез които се постига съответния резултат;
· стандартизирани разходи, определени от Управляващия орган.
В следващата таблица са представени разликите между ОВР и възстановяване на допустими разходи, реално направени от бенефициента съгласно Регламент (ЕС) № 2021/1060, чл. 53, пар. 1, бук. „а“ и ЗУСЕФСУ, чл. 55, ал. 1, т. 1:

	Критерий
	Стандартен подход
	ОВР 

	Вид финансиране
	Въз основа на действително направени разходи
	Въз основа на резултат / индикатор

	Документи за разходи
	РОД, платежни и счетоводни документи
	Доказателства за изпълнение

	Риск от грешки и корекции
	Висок
	Значително по-нисък

	Административна тежест
	Висока
	Силно намалена



2.1 Изпълнение на проектите по процедурите с прилагане на ОВР
Управлението и отчитането на АДПБФП се осъществява чрез Модула за управление на проекти и отчитане на ИСУН, достъпен на следния интернет адрес: https://eumis2020.government.bg/Report. 
Всички действия в ИСУН, свързани с изпълнението, отчитането и изменението на проекта от страна на бенефициента, се извършват чрез профили, създадени от УО въз основа на писмено заявление от бенефициента. Всяко електронно изявление на бенефициента, извършено чрез профила/профилите за достъп в системата, съставлява електронен документ по смисъла на чл. 3, ал. 1 от Закона за електронния документ и електронните удостоверителни услуги и се счита за подписано с електронен подпис. Бенефициентът носи отговорност за достоверността, актуалността и пълнотата на въведената от него информация в ИСУН.
Изпълнението на проекти с прилагане на ОВР изисква от бенефициентите спазване на специфични организационни, административни и отчетни изисквания, насочени към доказване на постигнатите крайни резултати от изпълнените дейности при спазване на заложените срокове. Качеството и целите по проекта се подчиняват на принципите на добро финансово управление, отчетност и прозрачност.
Бенефициентът следва да:
· Изпълни проекта в съответствие с Приложение I към Административния договор за БФП, което съдържа детайлно описание на дейностите, индикаторите и очакваните резултати;
· Осигури административен и технически капацитет за управление, координация и контрол върху всички фази от проекта, ангажирайки отговорни лица, които познават типовете ОВР и изискванията на програмата;
· Планира график на дейностите, така че резултатите по проекта да бъдат постигнати и отчетени пред Управляващия орган в рамките на договорените срокове.
Основни принципи на изпълнението:
· ФОКУСЪТ Е ВЪРХУ РЕЗУЛТАТА – проверката се извършва на база на изпълнението като се изискват доказателства за реално извършените дейности и постигнатите резултати, като например: изградено съоръжение, предоставена услуга, доставено оборудване и др.;
· Спазват се всички приложими задължения – избор на изпълнител в съответствие със заложеното в нормативната уредба, прозрачност, опазване на околната среда, избягване на конфликт на интереси, комуникация и видимост, поддържане на добра одитна пътека и др.
Кореспонденция с УО:
Цялата комуникация между бенефициента и УО се извършва през раздел „Кореспонденция“ в ИСУН. Задължение на бенефициента е да следи за постъпили комуникации през ИСУН по време на изпълнение и в рамките на периода на устойчивост на договорите.
УО може да изисква представянето на информация по отношение на напредъка в изпълнението на административния договор.
В случай на възникнали трудности и/ или пречки в изпълнението на договора, бенефициентът следва да се свърже с УО за намирането на подходящо решение на възникналите проблеми, с цел избягване на риск от неизпълнението на дейностите, чрез които се постига съответния резултат по договора.
2.2. ПРОМЕНИ В ПРОЕКТА – КАКВО Е ДОПУСТИМО
След подписването на АДПБФП е възможно възникването на необходимост от неговата промяна. Изменението може да бъде инициирано от Бенефициента или от Управляващия орган. Административният договор за безвъзмездна финансова помощ и одобреният с него проект се изменят при условията на чл. 39, ал. 1 и ал. 2, съответно чл. 47 от ЗУСЕФСУ.
При необходимост от промяна на АДПБФП, Бенефициентът инициира „Искането за изменение/ промяна“ в ИСУН през модул „Договор“, като във „Версии на договора“ се избира бутон „+ искане за изменение/промяна“. Документите трябва да бъдат представени на УО месец преди датата, от която се предвижда изменението да влезе в сила и поне един месец преди да изтече срокът за изпълнение на договора за безвъзмездна финансова помощ. При генериране на изменение, в ИСУН се въвежда информация, както  следва:
•	Обосновано искане за изменение на АДПБФП, въведено в структуриран вид в ИСУН както и допълнителни документи обосноваващи промяната (ако са приложими);
•	При отпадане на заявени в договора услуги/активи, следва корекцията да се въведе в т. Бюджет от Искане за изменение/ Промяна;
•	При промяна в минималните технически и/или функционални характеристики (ако е приложимо), следва да се представи актуална техническа спецификация с отразени промени съгласно искането и при необходимост – сравнителен анализ между първоначално заложените и новите характеристики. Не са допустими промени на минимални технически и/или функционални характеристики, и/или минимален обхват, и/или функционалности, заложени в Условията за кандидатстване, които са послужили за определяне на ОВР.
За промени, подлежащи на вписване в Търговския регистър, УО ще извършва служебна проверка, относно актуализираните обстоятелства.
При изменение по инициатива на Бенефициента, същото се представя на вниманието на Управляващия орган в едномесечен срок преди датата на влизане в сила на исканото изменение, освен ако са налице особени обстоятелства, надлежно обосновани от Бенефициента и приети от УО. Управляващият орган се произнася в срок до 20 (двадесет) работни дни от получаване на искането, като има право да откаже исканото от Бенефициента изменение. 
При следните промени се сключва Допълнително споразумение (Анекс към АДПБФП):
· Промяна на срока на изпълнение на проекта. Бенефициентът може да поиска удължаване на срока за изпълнение на проекта, при условие, че срокът не надхвърля максимално допустимия срок за изпълнение, указан в Условията за кандидатстване. Към искането следва да бъдат приложени всички обосноваващи го доказателства;
· Промяна, водеща до намаляване на първоначално договорения размер на безвъзмездната финансова помощ, изразяваща се в отпадане на заявени в проектното предложение активи/оборудване/съоръжения.
Не се сключва Допълнително споразумение, но изменението изисква получаване на писмено съгласие от Управляващия орган, в следните случаи:
· промяна на законния/ите представляващ/и;
· промяна в мястото на изпълнение в съответствие с териториалния обхват на процедурата;
· промяна в седалището и/или адреса на управление;
· промяна в правно-организационната форма.
При възникване на някоя от горепосочените хипотези Бенефициентът следва да представи мотивирано искане до Управляващия орган. В случай на одобрение, промяната влиза в сила от датата на настъпването й. Допълнителното споразумение се подписва от страна на бенефициента от лицата, които го представляват по закон или от надлежно упълномощено лице. Подписаното допълнително споразумение става неразделна част от АДПБФП.
Бенефициентът следва незабавно да уведоми писмено Управляващия орган и да обоснове необходимостта от извършване на съответната промяна в следните случаи:
· промяна в адреса за кореспонденция и контакти, включително и промяна на лице/а за контакти;
· отстраняване на технически грешки в проекта, с изключение на промяна на минималните технически и функционални характеристики и индикатори;
· уеднаквяване на текстове в Административния договор и/или приложенията към него;
· промяна в наименованието на Бенефициента; 
· промени в действителните собственици и техните данни, с изключение на случаите, когато промяната засяга законния/ите представляващ/и на Бенефициента;
· промяна на мястото (адреса) на изпълнение в рамките на същото населено място.
Недопустими са следните промени:
· промени в бюджета на проекта, водещи до увеличаване на първоначално договорения процент и размер на безвъзмездната финансова помощ, предвидени в АДПБФП, и/или водещи до превишаване на средствата по тип разходи, за които има определен размер в нормативен акт, в акт на правото на Европейския съюз или в съответните Условия за кандидатстване по дадена процедура;
· промени, които поставят под въпрос постигането на основната цел и планираните резултати на проекта и имат за цел или резултат внасяне на изменения в проекта, които биха поставили под въпрос решението за отпускане на БФП; 
· промени, които биха представлявали нарушение на принципите по чл. 29, ал. 1 от ЗУСЕФСУ, конкурентните условия, заложени в Условията за кандидатстване и приложимата нормативна уредба към съответната процедура за предоставяне на БФП;
· промени, които биха довели до несъответствие на проекта със съответните правила за държавна/ минимална помощ;
· промяна на мястото на изпълнение извън региона от ниво 2 по NUTS, в който се получава подкрепата във връзка с чл. 65 от Регламент 2021/1060.
ВАЖНО!!! Изрично не се допуска замяна на одобрените услуги/активи, включени в проектното предложение. Всяка подобна промяна се счита за съществена и води до недопустимост на разходите или прекратяване на договора. Изключение са изменения, свързани например с промяна на мощността на даден актив, което може да се реализира със замяна на активи в рамките на една обособена категория/ група. При посочената хипотеза, УО може да приеме исканата промяна, но това няма да повлияе върху първоначално определения размер на бюджета по проекта.
Недопустими са промени в бюджета с изключение на отпадане на заявени в договора услуги/активи, в случай на повече от една услуга/актив и при обоснована необходимост.
Промяна на индикатор или отпадане на дейност, за която е предвидена фиксирана сума, води до частично или пълно невъзстановяване на средства.
При установена необходимост УО може да изиска и допълнителни разяснения или документи, на базата на които да вземе окончателното си решение. УО може да откаже исканото изменение, в случай на противоречие с условията на АДПБФП и неговите приложения, Условията за кандидатстване и приложимата нормативна уредба. В случай на одобрение, промяната влиза в сила от датата на настъпването й. В случаите, при които се подписва допълнително споразумение и в случаите, когато промяната влиза в сила след одобрение от УО, бенефициентът задължително изчаква официалното становище по искането за изменение преди да приложи промяната. 
Прекратяване/ временно спиране на АДПБФП:
В случай че възникнат извънредни обстоятелства, които правят продължаването на проекта твърде трудно или рисковано и се налага временното му спиране, бенефициентът следва да уведоми незабавно УО, като му предостави цялата необходима информация. 
Извънредно обстоятелство е всяка непредвидима изключителна ситуация или събитие, което е извън контрола на страните и не позволява на една от тях да изпълни задълженията си по Административния договор, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа. Условията, при които бенефициентът може да инициира временно спиране са посочени в АДПБФП и приложенията към него.
При настъпване на обстоятелства, които възпрепятстват изпълнението на проекта/ отделна дейност, бенефициентът следва да инициира временно спиране на АДПБФП, спазвайки процедурата и изискванията за изменение на АДПБФП.
Ако някоя от страните счита, че АДПБФП повече не може да се изпълнява ефективно се пристъпва към неговото прекратяване. АДПБФП може да бъде прекратен както по взаимно съгласие на страните, така и едностранно по инициатива на УО. Условията за прекратяване са описани в чл. 39 от ЗУСЕФСУ и в Условията за изпълнение към АДПБФП. В случай че бенефициентът желае прекратяване на АДПБФП, същият представя чрез функционалност „Кореспонденция“ на ИСУН мотивирано искане.
Комуникация и видимост
Бенефициентът е длъжен да предприеме всички необходими действия за популяризиране на факта, че проектът се съфинансира от Европейския съюз, съгласно предвиденото в чл. 47, 49 и 50 от Регламент (ЕС) № 2021/ 1060. Следва да спазва приложимите правила относно мерките за видимост, прозрачност и комуникация, изложени в чл. 50 от Регламент (ЕС) № 2021/ 1060 и Приложение № IX към същия, както и Единния наръчник на бенефициента за прилагане на правилата за видимост, прозрачност и комуникация 2021-2027 г. - Приложение 1 към Национална комуникационна стратегия. За улеснение към настоящото Ръководство е разработено Приложение 1, което съдържа необходимите документи за визуализация.
При всички мерки за комуникация и видимост, предприети от Бенефициента, се предоставя информация за подкрепата чрез поставяне на минимум един плакат с информация за проекта (поне размер А3) или еквивалентен електронен екран с информация за проекта, в който се споменава финансовата подкрепа от ЕС, на видно за обществеността място при спазване на изискванията на Регламент (ЕС) 2021/1060.
Бенефициентът включва информацията по чл. 33 във всеки документ, свързан с изпълнението на проекта, който е насочен към обществеността или към лицата, имащи отношение към изпълнението на проекта, включително в сертификати за участие и други сертификати, при всякакви контакти със средствата за осведомяване, във всички обяви или публикации, свързани с проекта, както и на конференции и семинари.
Всеки документ на изготвен от Бенефициента в горните случаи трябва да съдържа следното изявление: „Този документ е създаден с финансовата подкрепа на програма „Конкурентоспособност  и иновации в предприятията“ 2021-2027 г., съфинансирана от Европейския съюз чрез Европейския фонд за регионално развитие. Цялата отговорност за съдържанието на документа се носи от < наименование на Бенефициента > и при никакви обстоятелства не може да се приема, че този документ отразява официалното становище на Европейския съюз и Управляващия орган”.
По време на изпълнението на проекта Бенефициентът информира обществеността за получената подкрепа, като включва на своя уебсайт, когато такъв съществува, и на сайтове в социални медии кратко описание на операцията, пропорционално на равнището на подкрепа, включително на нейните цели и резултатите от нея, и откроява финансовата подкрепа от Европейския съюз.
ВАЖНО!!! При неизпълнение от страна на бенефициента на задължителни мерки за видимост, прозрачност и комуникация, съгласно предвиденото в 47, 49 и 50 от Регламент (ЕС) № 2021/ 1060 и когато не са предприети корективни действия, УО прилага мерки, като отчита принципа на пропорционалност, като анулира до 3% от помощта за съответния проект.
При изпълнение на мерките за видимост, прозрачност и комуникация, бенефициентите използват създадените за улеснение:
·  Онлайн генератор на плакати, табели и билбордове; 
·  Страница за сваляне на визуални елементи
Към настоящото ръководство за изготвени примерни варианти на плакат, табела и билборд, създадени чрез посочения генератор. При използването на онлайн генератор, всеки бенефициент има възможност да прикачи лого или изображение в обособеното за него поле. Единственото изискване е логото на бенефициента да не е по-голямо от логото на ЕС.
ВАЖНО!!! 
- Сроковете, задълженията по изпълнението на договорите и изпълнението на индикаторите започват да текат от датата на влизане в сила на договора.
- Бенефициентът трябва да изпълнява заложеното в сключения АДПБФП, с акцент върху постигане на резултатите и изпълнението на индикаторите.
- Въпреки че не се изисква финансово отчитане на всяка разходна позиция, е необходимо да бъде документирано изпълнението на проекта по ключови параметри, заложени в АДПБФП.

3. ОТЧИТАНЕ НА ПРОЕКТНИ ДЕЙНОСТИ, ЧРЕЗ КОИТО СЕ ПОСТИГА СЪОТВЕТНИЯ РЕЗУЛТАТ И ИСКАНЕ ЗА ПЛАЩАНЕ 
Изпълнението на проектите по процедурите с прилагане на ОВР изисква специфичен подход. Основният акцент е поставен върху постигане на резултатите/изпълнение на индикаторите по проекта. Това означава, че бенефициентите трябва да обърнат внимание на:
· цялостното реализиране на дейностите, чрез които се постига съответния резултат, в съответствие с описаното в проектното предложение;
· предоставянето на подходящи доказателства, че резултатите са постигнати.
Примери за отчетни документи (посочената информация не е изчерпателна):
	Заложена проектна дейност
	Очакван РЕЗУЛТАТ
	Примери за доказателства

	Предоставяне на услуга (напр. внедряване на ИКТ услуга/решение)
	Внедрено ИКТ решение
	1. Договор/ възлагателно писмо с изпълнител;
2. Приемо-предавателен протокол за услуга по образец (Приложение 2) подписан от бенефициента и изпълнителя с описани функционалности на системата;
3. Снимки на екран (screenshot), от които да са видими: наименование, версия, сериен номер на продукта/ номер на лиценз и т.н.
ВАЖНО! По отношение на всеки отделен ОВР, УО представя изчерпателна информация към пакета документи за всяка конкретна процедура, относно търсения резултат и примерни документи с които се доказва постигането му.

	Закупуване на производствено оборудване
	Закупен актив от списъка по процедурата
	1. Договор/ възлагателно писмо с избрания доставчик;
2. Приемо-предавателен протокол за доставки по образец (Приложение 2), подписан от бенефициента и доставчика, с описани технически характеристики на актива.
3. Снимки (общ и близък план), от които да е ясно четима табелата със сериен номер, марка, модел на доставените ДМА и видими стикери, популяризиращи предоставената помощ.
ВАЖНО! По отношение на всеки отделен ОВР, УО представя изчерпателна информация към пакета документи за всяка конкретна процедура, относно търсения резултат и примерни документи с които се доказва постигането му.

	Извършване на ограничени строително-монтажни работи (СМР)
	Изградено СМР
	1. Договор с избрания изпълнител;
2. Приемо-предавателен протокол за СМР по образец (Приложение 3), подписан от бенефициента и доставчика, с описани технически характеристики на актива.
3. Документ, удостоверяващ правото на ползване върху съответния недвижим имот - обект на интервенция (нотариален акт, договор за наем и други) и др.
4. Снимки на сградите - обект на СМР, преди старта и след приключване на СМР.
ВАЖНО! По отношение на всеки отделен ОВР, УО представя изчерпателна информация към пакета документи за всяка конкретна процедура, относно търсения резултат и примерни документи с които се доказва постигането му.



ВАЖНО!!! По отношение на всяка дейност, разходите за която се възстановяват под формата на ОВР, бенефициентът трябва да предостави ЯСНИ И КОНКРЕТНИ ДОКАЗАТЕЛСТВА, ЧЕ ТЯ Е ЗАВЪРШЕНА И ЧЕ СА ПОСТИГНАТИ КРАЙНИТЕ РЕЗУЛТАТИ ОТ ДЕЙНОСТТА В СЪОТВЕТСТВИЕ С ДОГОВОРА. Въпросните доказателства са детайлно изброени в Условията за кандидатстване/Условията за изпълнение за всяка една отделна процедура, изпълнявана по ПКИП.
При ОВР, отчитането се основава само и единствено на доказателства за постигнати резултати, които са ясно посочени в одобреното проектно предложение и в административния договор. Това значително облекчава административната тежест за бенефициентите, но повишава значимостта на правилната и навременна документация на извършеното.
3.1. ПОДАВАНЕ НА ИСКАНЕ ЗА ПЛАЩАНЕ
В зависимост от договора, бенефициентът може да подава:
· Авансово, междинно/и и окончателно искане за плащане. Условията за плащане са подробно разписани в Раздел  II на АДПБФП;
· Искане за плащане, с изключение на искане за авансово плащане по АДПБФП, може да бъде подадено само след успешно приключване на съответната дейност с постигнат краен резултат, за която е определен ОВР под формата на единичен разход/еднократна сума/единна ставка.
Искането за плащане се подава чрез ИСУН, като при необходимост от техническа помощ при генериране на ПОД, следва да се използва Ръководство за работа със системата: https://eumis2020.government.bg/Report/5fd31ba6/f6930e6a-ca21-40c4-ad47-121f62cb3a6f/Home/Manual 

ИСКАНЕ ЗА АВАНСОВО ПЛАЩАНЕ
След подписване на АДПБФП и с цел осигуряване на оборотни средства за изпълнение на проекта, бенефициентите имат право на авансово плащане в следните размери:
· до 40% от стойността на безвъзмездната помощ по държавни помощи обезпечени с банкова гаранция, и 
· до 20% от стойността на безвъзмездната помощ за останалите проекти.
Средствата от изплатения аванс следва задължително да се използват единствено и само за целите на проекта.
Необходими документи за авансово плащане:
· Искане за плащане – ПОД се генерира в ИСУН;
· Финансова идентификационна форма (ФИФ) – Приложение към Условията за изпълнение, в случай че сметката посочена в документ Искане за плащане е различна от посочената сметка в представената ФИФ към договора;
· Банкова гаранция, покриваща пълния размер на исканата авансова сума - Приложение към Условията за изпълнение (ако е приложимо);
· Декларация за банкова сметка за целите на проекта (с цел удостоверяване на задължението на бенефициента да използва сумата по авансовото плащане единствено за целите на проекта) - Приложение към Условията за изпълнение (ако е приложимо).
Обезпечения по авансови плащания не се изискват от бенефициенти – органи на централната администрация.
Документите се подават електронно в ИСУН  като единствено Банковата гаранция се подава в деловодството на Централната администрация на Управляващия орган на хартиен носител в оригинал. 
След представяне на описаните документи УО на ПКИП превежда размера на авансовото плащане по посочена от бенефициента банкова сметка.
Авансовото плащане се извършва в срок от 10 (десет) работни дни от датата на постъпване на искането за плащане в ИСУН, като този срок спира да тече, в случай на изпращане на искане за пояснения и/или липсващи документи, при констатирани несъответствия.
Заявяването на авансово плащане от страна на бенефициента не е задължително.
ИСКАНЕ ЗА МЕЖДИННО/ОКОНЧАТЕЛНО ПЛАЩАНЕ 
Безвъзмездната финансова помощ се предоставя от УО чрез извършване на междинни и окончателни плащания въз основа на искания на бенефициента, представени в ИСУН. Бенефициентът гарантира, че отпуснатите средства по проекта се разходват в съответствие с националното законодателство и с установените норми на ЕС относно прилагането на ОВР, спазвайки принципите за икономичност, ефективност и ефикасност.
При завършена дейност с постигнат краен резултат бенефициентът може да представи междинен отчет и искане за междинно плащане. Бенефициентът е длъжен да представи финален отчет и искане за окончателно плащане в срока указан в АДПБФП. Всяко закъснение по обективни причини трябва да бъде придружено с писмено обяснение. УО има правото да не приеме обяснението, представено от бенефициента, ако то е необосновано (неоснователно). 
Отчетите се подават чрез създаване на ПОД в ИСУН.
ПОД се генерира в ИСУН, от тип “Технически отчет, Финансов отчет и Искане за плащане”. Всички документи за постигнат резултат се прилагат в „Технически отчет“:
· Приемо-предавателни протоколи за приемане на внедрени системи, оборудване, ВЕИ и др.;
· Снимки/ видео, показващи извършената дейност и постигнатите крайни резултати;
· Сертификати, лицензии, тестови резултати (ако са приложими) и т.н.
 Във  „Финансов отчет“ се заявява за плащане стойността на ОВР по конкретен бюджетен ред, за който има наличие на постигнат краен резултат към съответния отчетен период.
В „Искане за плащане“ се посочва сумата на искането за плащане, която следва да е равна на отчетената безвъзмездна финансова помощ във  „Финансов отчет“, намалена със стойността на полученото авансово плащане (в случай че е приложимо).
В случаите при които авансовите плащания към бенефициентите на ПКИП са обезпечени с банкова гаранция, общият размер на авансовите и междинните плащания не може да надхвърля 95% от безвъзмездната финансова помощ. Този праг от 95% не се прилага, когато няма извършено авансово плащане или когато авансът е покрит изцяло с допустими разходи. За всички останали случаи, общият размер на авансовите и междинните плащания не може да надхвърля 80% от безвъзмездната финансова помощ. 
Отчитането на разходите става в съответствие с бюджета на съответния договор за безвъзмездна финансова помощ. Отчитат се единствено разходите, свързани с изпълнените за съответния период дейности, чрез които се постига съответния резултат, които са включени в отчета.
ВАЖНО!!! Във  „Финансов отчет“ и „Искане за плащане“ НЕ се прилагат разходооправдателни, платежни и счетоводни документи.

3.2. ПРОЦЕДУРА ПО ВЕРИФИКАЦИЯ И ПЛАЩАНЕ
След подаване на искането за плащане:
1. УО извършва административна проверка – проверява съответствие между деклариран резултат, приложените доказателства и договорения ОВР.
2. При нужда УО изисква допълнителна информация или корекции.
3. При приключване на проверката се издава Акт за верификация, на основание на който средствата се изплащат по сметката на бенефициента, която е посочена в „Искане за плащане“ и е в съответствие с приложена финансова идентификационна форма.
Проверки на място
УО, както и определени от него независими експерти (при необходимост от допълнителна експертна оценка) извършват посещения на място на база оценка на риска, с цел установяване на напредъка по изпълнението на дейностите, чрез които се постига съответния резултат и удостоверяване на изпълнението на договорите за безвъзмездна финансова помощ и постигнатите крайни резултати. Посещенията също така имат за цел да бъдат проверени всички оригинални документи, удостоверяващи постигнатите крайни резултати, свързани с изпълнението на АДПБФП. 
При извършване на проверка на място в периода на проектно изпълнение се удостоверяват и/или проследяват следните обстоятелства и факти (изброяването не е изчерпателно):
· Напредъка по изпълнението на проекта и съответствието със заложеното в АДПБФП, включително и изпълнението на ангажиментите от страна на бенефициента и партньора/ите (ако има партньори);
· Техническите и физическите аспекти (по отношение на извършените услуги, доставки и СМР) по изпълнението и тяхното съответствие със заложеното в АДПБФП;
· Наличието на одитна следа (цялата документацията по проекта е налична и се съхранява в отделно досие), което позволява проследяването на изпълнението на всички дейности, чрез които се постига съответния резултат;
· Спазването на правилата за видимост, прозрачност и комуникация съобразно членове 47, 49 и 50 от Регламент (ЕС) 2021/1060;
· Спазването на хоризонталните принципи на ЕС;
· Изпълнението на договорните ангажименти от страна на бенефициента и партньора/ите (ако има партньори), включително ангажиментите, произтичащи от задълженията за гарантиране на дълготрайност на проектите;
· Наличие на възникнали и/или потенциални проблеми и рискове, като при идентифициране на такива може да бъдат отправени препоръки и срок за тяхното преодоляване/отстраняване;
· Факти и обстоятелства по регистрирани сигнали за нередности;
· Изпълнението на констатации/препоръки, направени в резултат от предходни проверки на място.
Проверки на място след приключване на проекта могат да се провеждат до изтичане на сроковете по чл. 65 от Регламент (ЕС) 2021/1060.
При условие че за период от три месеца в рамките на изпълнение на даден проект, бенефициентът не е представял пред УО никакви документи по отношение на изпълнението на конкретния договор за безвъзмездна финансова помощ, УО ще изиска официално информация от бенефициента за степента на изпълнение на проекта. По преценка на УО, може да бъде извършена и проверка на място, която да предостави по-ясна и категорична представа за изпълнението на договорните ангажименти от страна на бенефициентите. 
В случай че възникнат трудности или пречки при изпълнението на договора за безвъзмездна финансова помощ, бенефициентът трябва незабавно да се свърже с УО, за да бъде намерено навременно и подходящо разрешаване на възникналите проблеми и с цел да се избегнат рискове за успешното изпълнение на проекта.
Въпреки че проектите по процедурите се изпълняват чрез ОВР, те подлежат на проверки, както от страна на УО, така и от други контролни органи (одитни, сертифициращи национални и/или европейски институции), като целта на проверките е да се установи дали:
· дейностите чрез които се постига съответния резултат, са реално изпълнени;
· декларираните резултати отговарят на договорените;
· са спазени всички правила по програмата и договора.
Основни видове проверки:
1. Административна проверка
Извършва се при подаване на искане за плащане, както следва:
· съответствие между отчетените и заложените резултати в сключения АДПБФП;
· преглед на приложените доказателства (доклади, снимки, протоколи и др.);
· преглед на индикатори и срокове.
При условие че се установят липсващи документи или са налице неточности/ неясноти по отношение на отчетеното, УО ще изиска допълнителни разяснения и/или документи.
2. Проверка на място, която се реализира, както следва:
· с предварително уведомление – бенефициента се уведомява за датата и целта на проверката;
· без предизвестие – в случай на съмнения, сигнали и/или засилен мониторинг.
Какво се проверява:
· наличие на внедрените активи/системи и/или ползваните услуги;
· съответствие с отчетените резултати;
· документирана проследимост (например: дневник на покупките в предприятието, снимки, вътрешни документи/ заповеди и т.н.).
Какво се изисква от бенефициента при проверка на място:
· Наличие на организиран архив;
· Осигурен достъп до мястото на проектно изпълнение – при проверка на място, активите следва да се установят като: налични, въведени в експлоатация и функциониращи в съответствие с посоченото в проекта;
· Отговорно лице от предприятието, което да представи проекта, процесът по реализация и резултатите от проектните дейности.

4. ПРОВЕЖДАНЕ НА ПРОЦЕДУРИ ЗА ИЗБОР НА ИЗПЪЛНИТЕЛ
Всеки бенефициент е длъжен да извърши избор на изпълнител при спазване на приложимото национално законодателство. Независимо от прилагането на опростени варианти на разходите (ОВР), правилата за прозрачност, равнопоставеност и конкуренция остават задължителни. Изпълнителите се избират в съответствие с реда за определяне на изпълнител от страна на бенефициентите на договорена безвъзмездна финансова помощ от Европейските фондове при споделено управление. 
В случаите, когато бенефициентът не е възложител по смисъла на ЗОП, при избор на изпълнител/и същият задължително прилага разпоредбите на Глава четвърта от ЗУСЕФСУ и приложимите подзаконови нормативни актове (вкл. ПМС № 4/11.01.2024 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските фондове при споделено управление). За определяне на приложимата процедура се изчислява общия размер на безвъзмездната финансова помощ, включително съфинансирането от страна на бенефициента за съответната дейност.
Определянето на изпълнител се осъществява при спазването на следните принципи:
•	публичност и прозрачност; 
•	свободна и лоялна конкуренция; 
•	равнопоставеност и недопускане на дискриминация.
Видът процедура за избор на изпълнител, която трябва да проведе Бенефициентът, се определя при спазване на следните препоръки по отношение на определяне на процедурите за избор на изпълнители за дейностите по проекта:
1. Не се допуска разделяне на предмета на процедурата при изпълнението на проекта с цел заобикаляне прилагането на ЗУСЕФСУ и ЗОП. Определение съгласно параграф 1, т. 6 от Допълнителните разпоредби на ПМС 4/11.01.2024 г.: „Разделяне на предмета на възлагане“ е налице, когато с цел използване на по-благоприятен режим за избор на изпълнител бенефициентът е възложил отделно изпълнението на идентични или сходни дейности, включително чрез разделяне изпълнението на конкретна дейност на части.
2. Предметът на процедурата следва да включва доставката на всички стоки или изпълнението на всички услуги, които са функционално свързани помежду си. Под „функционално свързани” следва да се разбира стоки и услуги, които се използват за същите или сходни нужди. 
3. В случай, че договорът за предоставяне на безвъзмездна финансова помощ е със срок на изпълнение над една година бенефициентът може да проведе и повече от една процедура с един и същ предмет за всяка година от периода за изпълнение на проекта. Видът на тези процедури се определя с оглед предвидената стойност, включително съфинансирането от страна на бенефициента, за съответната услуга/доставка/СМР за целия период на проекта.
[bookmark: _Hlk205503185]4.1. КОГА СЕ ИЗПОЛЗВА СИСТЕМА С ОБОСОБЕНИ ПОЗИЦИИ
В случаите, когато съответните доставки/услуги представляват такава част от обекта на процедурата, която въпреки че може да бъде самостоятелен обект на процедура, е систематично свързана с другите позиции от обекта на процедурата. 
Определящо за избора на вида процедура за определяне на изпълнител с включени в нея обособени позиции е общата сума на всички обособени позиции (а не стойността на всяка обособена позиция).
При условие, че дадените активи/ услуги не са функционално свързани и стойността на всеки поотделно е под прага от 30 000 лв. без ДДС съгласно ЗУСЕФСУ, не е необходимо провеждане на процедура чрез публична покана. Независимо дали външното възлагане се осъществява чрез провеждане на процедури за избор на изпълнител по реда на Глава четвърта от ЗУСЕФСУ и приложимите подзаконови нормативни актове или без провеждане на такава, то бенефициентите следва да спазват принципа за добро финансово управление и определяне реалистичността на разходите.
Следва да се има предвид, че допустимите по процедурите за ОВР разходи, представляват точно фиксирана стойност на  съответните услуги/решения, които са допустими под формата на единични разходи в съответствие с чл. 53, пар. 1, буква б) от Регламент (ЕС) 2021/1060 и чл. 55, ал. 1, т. 2 от ЗУСЕФСУ. Плащането на съответните единични разходи (точно фиксираната им стойност) ще се извършва от Управляващия орган въз основа на постигнати конкретни резултати, надлежно отчетени от бенефициента и одобрени от страна на УО. 
Бенефициенти, които не са възложители по смисъла на Закона за обществените поръчки (ЗОП), но чийто избор на изпълнител попада в обхвата на ЗУСЕФСУ (Глава четвърта) и приложимата подзаконова нормативна уредба, са длъжни:
· Да определят прогнозната стойност на поръчката, съобразно стойностите, заложени в одобрения бюджет на проекта;
· Да изготвят публична покана, в съответствие с чл. 50 и сл. от ЗУСЕФСУ и подзаконовата нормативна уредба;
· Да публикуват поканата, съгласно установения ред;
· Да спазят посоченото в т. 7 СЪХРАНЕНИЕ НА ДОКУМЕНТИ.

ВАЖНО!!! Бенефициентът носи цялата отговорност за законосъобразността на избора. Опростените варианти на разходите (ОВР) не освобождават бенефициентите от задължението да провеждат процедура за избор на изпълнител, когато такава е изискуема по закон. 

Управляващият орган може да извърши последващ контрол и проверка за спазване на правилата за избор на изпълнители, като проверката ще се осъществява на извадков принцип от всички приключили договори. На попадналите в извадката договори ще бъде извършена 100% административна проверка за спазване от страна на бенефициентите на правилата за избор на изпълнители, произтичащи от ЗОП, ЗУСЕФСУ и ПМС 4/11.01.2024 г., като в случай че бъдат констатирани несъответствия, ще бъдат налагани финансови корекции в съответствие със ЗУСЕФСУ и подзаконовите актове по прилагането му. 
Съгласно чл. 50, ал. 2 от ЗУСЕФСУ, процедура за избор с публична покана се провежда, когато размерът на предоставената безвъзмездна финансова помощ е по-голям от 50 на сто от общата сума на одобрения проект и прогнозната стойност за:
1. строителство, в т. ч. съфинансирането от страна на бенефициента, без данък върху добавената стойност, е равна или по-висока от 50 000 лв.;
2. доставки или услуги, в т. ч. съфинансирането от страна на бенефициента, без данък върху добавената стойност, е равна или по-висока от 30 000 лв.

5. ЗАДЪЛЖЕНИЕ ЗА НЕДОПУСКАНЕ НА НЕРЕДНОСТИ И ПОСЛЕДИЦИ ПРИ УСТАНОВЕНИ НЕРЕДНОСТИ
УО на програмата предприема всички необходими действия, за предотвратяване, откриване, коригиране и докладване на нередности със средства предоставени от ЕС, включително измами.
На основание чл. 74, параграф 1, б. в) и г) от Регламент (ЕС) 2021/1060 на Европейския парламент и на Съвета от 24 юни 2021 година, УО:
„в) въвежда ефективни и пропорционални мерки и процедури за борба с измамите, като взема предвид установените рискове и
г) предотвратява, открива и коригира нередностите“.
"Нередност" съгласно определението, дадено в чл. 1, параграф 2 от Регламент на Съвета (ЕО, Евратом) № 2988/95 от 18 декември 1995 г. относно защитата на финансовите интереси на Европейските общности (ОВ, L 312 от 23 декември 1995 г.), означава всяко нарушение на разпоредба на правото на Общността в резултат на действие или бездействие от икономически оператор, което е имало или би имало за резултат нарушаването на общия бюджет на Общностите или на бюджетите, управлявани от тях, или посредством намаляването или загубата на приходи, произтичащи от собствени ресурси, които се събират направо от името на Общностите, или посредством извършването на неоправдан разход. 
Специфичните определения за нередност и системна нередност относно програмите по ЕФСУ са посочени в чл. 2, § 31 и § 33 от Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за Фонд "Убежище, миграция и интеграция", Фонд "Вътрешна сигурност" и Инструмента за финансова подкрепа за управлението на границите и визовата политика (ОВ, L 231/159 от 30 юни 2021 г.).
Съгласно Указания на Европейската комисия относно ОВР за Европейските структурни и инвестиционни фондове (ЕСИФ): „ОВР не отменят задължението да се спазват изцяло всички приложими правила на Съюза и националните правила, свързани например с публичност, обществени поръчки, равни възможности, устойчива околна среда, държавни помощи и т.н.“. 
В тази връзка, при постъпил сигнал за нередност касаещ разходи предоставени посредством ОВР, УО на програмата ще предприеме всички необходими мерки за разкриване на нарушението и коригиране на финансовите последици, ако се установят достатъчно данни за допусната нередност притежаваща белезите на понятието дадено с чл. 1, параграф 2 от Регламент на Съвета (ЕО, Евратом) № 2988/95 от 18 декември 1995 г.
Финансова подкрепа със средства от ЕФСУ може да бъде отменена изцяло или частично чрез извършване на финансова корекция, в случай че:
· е налице конфликт на интереси между бенефициент и изпълнител по смисъла на чл. 61 от Регламент (ЕС) 2018/1046;
· са нарушени правилата за държавната помощ по смисъла на чл. 107 от Договора за функционирането на Европейския съюз;
· са нарушени принципите за добро финансово управление в съответствие с изискванията на чл. 33, чл. 36, параграф 1 и чл. 61 от Регламент (ЕС) 2018/1046;
· е нарушено изискването за дълготрайност на операциите в случаите и в сроковете по чл. 65 от Регламент (ЕС) 2021/1060;
· за проекта или за част от него не е налична одитна следа и/или аналитично отчитане на разходите в поддържаната от бенефициента счетоводна система;
· не са изпълнени мерките за видимост, прозрачност и комуникация, задължителни за бенефициентите;
· е налице неизпълнение на одобрени индикатори;
· има постъпили инцидентни приходи във връзка с изпълнението на проекта;
· е налице нередност, съставляваща нарушение на правилата за определяне на изпълнител по глава четвърта от ЗУСЕФСУ, извършено чрез действие или бездействие от страна на бенефициента, което има или би имало за последица нанасянето на вреда на средства от ЕФСУ;
· е налице друго нарушение на приложимото право на Европейския съюз и/или българското законодателство и/или сключените между държавите договори, ратифицирани, обнародвани и влезли в сила за Република България по програмите за европейско териториално сътрудничество, извършено чрез действие или бездействие от страна на бенефициента, което има или би имало за последица нанасянето на вреда на средства от ЕФСУ.
Проверката по сигнал за нередност може да включва административна проверка на относимите документи, както и внезапна проверка на място, за установяване на факти и обстоятелства от значение за случая, като се извършва по общия ред предвиден в Глава 10 от Наръчника на програмата (публикувана на интернет страницата на програмата).
Конфликтът на интереси е правонарушение и при договорите използващи ОВР, водещо до предприемане на корективни мерки от страна на Управляващия орган. По-конкретно, относно конфликта на интереси могат да бъдат разгледани Насоките на Комисията относно избягването и управлението на конфликти на интереси съгласно Финансовия регламент (OB C 121, 9.4.2021 г., стр. 1). В тези насоки са предоставени съответните примери. Неправомерността на разходите при установен конфликт на интереси, се решава за всеки отделен случай в зависимост от степента на установения конфликт (т.е. дали засяга целия сключен договор или само част от него).
Пример даден от ЕК в Указания C/2024/7467 - за използването на опростени варианти на разходите в рамките на фондовете, обхванати от Регламент (ЕС) 2021/1060 (Регламента за общоприложимите разпоредби (РОР):
„Европейският социален фонд (ЕСФ) подкрепя научноизследователски проект в университет. Проектът получава финансова подкрепа за наемане на изследователи на срочни трудови договори (възстановяването е извършено въз основа на стандартни единични разходи на месец за изследовател). Проектът е одобрен чрез конкурсна процедура за подбор. При одита на проекта са установени конфликти на интереси в процедура за подбор на изследователи. Въпреки разпоредбите, изискващи безпристрастност, някои оценители са разгледали заявления, подадени от заявители, с които са съавтори на публикации, което не било надлежно оповестено или разгледано от университета или управляващия орган. Ето защо одиторите са определили това като конфликт на интереси, компрометиращ прозрачността и справедливостта на процеса на подбор. Одиторите са оспорили законосъобразността на декларираните разходи за участващите изследователи“.
Регламент (ЕС) 2021/1060 установява общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика.
Случаи на измами и тяхното установяване:
Съгласно чл. 3, пар. 2 от Директива (ЕС) 2017/1371 на Европейския парламент и на Съвета от 5 юли 2017 г. относно борбата с измамите, засягащи финансовите интереси на Съюза, по наказателноправен ред (ОВ, L 198/29 от 28 юли 2017 г.), за измама, засягаща финансовите интереси на Съюза, се счита следното: 
а) по отношение на разходите, несвързани с възлагането на обществени поръчки — всяко действие или бездействие, което се отнася до:
i)	използването или представянето на фалшиви, неверни или непълни декларации или документи, в резултат на което се присвояват или неправомерно се задържат средства или активи от бюджета на Съюза или бюджетите, управлявани от Съюза или от негово име;
ii)	неоповестяването на информация в нарушение на конкретно задължение, което води до същия резултат; или
iii)	неправилното използване на такива средства или активи за цели, различни от тези, за които те са били първоначално предоставени;
б) по отношение на разходите, свързани с възлагането на обществени поръчки — най-малко когато е извършена, за да се получи незаконна облага за извършителя или друго лице, като по този начин се причиняват щети на финансовите интереси на Съюза — всяко действие или бездействие, което се отнася до:
i)	използването или представянето на фалшиви, неверни или непълни декларации или документи, в резултат на което се присвояват или неправомерно се задържат средства или активи от бюджета на Съюза или бюджетите, управлявани от Съюза или от негово име;
ii)	неоповестяването на информация в нарушение на конкретно задължение, което води до същия резултат; или
iii)	неправилното използване на такива средства или активи за цели, различни от тези, за които те са били първоначално предоставени, което нарушава финансовите интереси на Съюза.
в) по отношение на приходите, различни от посочените в буква г) приходи, произтичащи от собствени ресурси от ДДС — всяко действие или бездействие, което се отнася до:
i)	използването или представянето на фалшиви, неверни или непълни декларации или документи, в резултат на което незаконно се намаляват ресурсите в бюджета на Съюза или бюджетите, управлявани от Съюза или от негово име;
ii)	неоповестяването на информация в нарушение на конкретно задължение, което води до същия резултат; или
iii)	неправилното използване на законно предоставени ползи, което води до същия резултат;
г) по отношение на приходите, произтичащи от собствени ресурси от ДДС — всяко действие или бездействие, извършено по трансгранични схеми за измами, което се отнася до:
i)	използването или представянето на фалшиви, неверни или непълни декларации или документи, свързани с ДДС, в резултат на което се намаляват ресурсите в бюджета на Съюза;
ii)	неоповестяването на свързана с ДДС информация в нарушение на конкретно задължение, което води до същия резултат; или
iii)	представянето на точни декларации по ДДС за целите на измамно прикриване на неплащането или неправомерното пораждане на права на възстановяване на ДДС.
Всички твърдения за измами, свързани с договор използващ ОВР, ще бъдат разгледани от Управляващия орган и ще бъдат изпращани по компетентност към Европейската прокуратура, като случаят ще се разследва по същия начин, както при обвиненията в измама, когато ОВР не са част от договора.
Съгласно Указания C/2024/7467 на ЕК - за използването на опростени варианти на разходите в рамките на фондовете, обхванати от Регламент (ЕС) 2021/1060, за установяване на нередности и пристъпване към финансови корекции често пъти няма да е необходима окончателна присъда, с която на конкретно лице се налага наказателна отговорност за измамно действие, извършено по отношение на средства от Съюза.
В случаите, в които измамата засяга средства по договора с ОВР, декларираните чрез ОВР разходи ще се считат за нередовни.
Управляващият орган може да извърши внезапна проверка във всички случаи при постъпил и администриран сигнал за нередност по реда на Глава 10 от Наръчника на програмата (публикувана на интернет страницата на програмата).
6. ЧЕСТО ДОПУСКАНИ ГРЕШКИ И КАК ДА СЕ ИЗБЕГНАТ
Въпреки че изпълнението на проекти с ОВР значително намалява административната тежест, са налице често допускани грешки, които могат да доведат до отказ на плащане, частично финансиране или дори възстановяване на средства. Познаването и избягването им е от ключово значение за успешното приключване на проекта, както следва:
1. Недостатъчни или неподходящи доказателства за изпълнение
· Представени са снимки, които не доказват реално извършената дейност или постигнатия резултат;
· Протоколите или документите са непълни, неподписани или с липсващи технически характеристики;
· Липсва ясно проследим резултат (например – внедрена, но нефункционираща система).
Как да се избегне:
Уверете се, че всяко доказателство отразява конкретен, измерим резултат.
Винаги пазете оригинални файлове, снимки с дата, протоколи и свидетелства от изпълнителите.
2. Изпълнение, което се различава от одобрения проект
· Извършени са дейности, чрез които се постига съответния резултат, които не са били включени в одобрения АДПБФП;
· Заменени са оборудване/ услуги с други, които не отговарят на одобрения обхват;
· Постигнат е резултат с по-ниска стойност или качество от договорения.
Как да се избегне: 
Изпълнявайте точно и само одобрените дейности чрез които се постига съответния резултат. Ако се налага промяна – подайте искане до УО преди да я направите.
3. Частично изпълнение на дейности, чрез които се постига съответния резултат с фиксирано финансиране
· При дейност, за която се изплаща единичен разход/еднократна сума, е изпълнена само част от нея;
· Не са покрити всички индикатори (напр. обучени са по-малко служители от предвиденото).
Как да се избегне: Не подавайте отчет преди да е изпълнен пълният обхват на дейността. Проверете дали всички договорени резултати са налице.
4. Невярна или неактуална информация в отчетите
· Грешки в попълване на полета в ИСУН;
· Несъответствия между описания, дати и приложени файлове;
· Некоректни или липсващи индикатори.
Как да се избегне:
Проверявайте внимателно всички данни преди подаване и се консултирайте с експерти на УО при установена необходимост.
5. Неспазване на срокове
· Забавяне при изпълнението;
· Пропуснат краен срок за подаване на отчет или искане за плащане.
Как да се избегне:
Поддържайте актуален вътрешен график с крайни срокове.
При форсмажор или обективни пречки, уведомете УО своевременно.

Типични грешки, които водят до Решение за отказ от верификация или забавяне на плащане
•	Деклариране на резултат без приложени достатъчни доказателства, удостоверяващи постигането му;
•	Частично изпълнение на дейност, при което не се покрива пълният обхват от индикатори;
•	Извършване на дейности извън одобрения обхват на проекта;
•	Липса на ясно доказателство, че внедрените решения действително работят;
•	Пропуски в отчетните формуляри или разминаване между документи и заявено изпълнение.
Обобщено: как да избегнем грешките
	Препоръка
	Причина

	Следвайте одобрения проект
	Финансирането е обвързано със строго фиксирани резултати

	Подгответе доказателства за всеки резултат
	Без тях няма да се изплати съответната сума

	Следвайте стриктно плана за изпълнение на проектните дейности, чрез които се постига съответния резултат
	Улеснява отчетността и проверките

	Работете проактивно с УО 
	При съмнение или нужда от информация – ВИНАГИ се консултирайте с определения регионален координатор/ старши координатори по процедурата/ началник на изнесен офис; регионален сектор; сектор и отдел „Изпълнение на проекти“ в УО на ПКИП.


Управляващият орган, препоръчва на бенефициентите:
· да се запознаят предварително с приложимите прагове, процедури и задължения по ЗОП и/ или ЗУСЕФСУ;
· да документират коректно процеса по избор и сключване на договори;
· да се ръководят не само от формалните правила, но и от принципите на прозрачност, икономичност и ефективност.
Посоченият подход гарантира съответствие с програмните и законови изисквания, избягване на санкции и успешно приключване на проекта с устойчиви резултати.

7. СЪХРАНЕНИЕ НА ДОКУМЕНТИ
Проектите по процедурите финансирани чрез ОВР подлежат на контрол и одит по същите правила, валидни за всички проекти, финансирани със средства от ЕФСУ. Бенефициентите са длъжни да съхраняват определена документация и да бъдат в готовност да я предоставят при поискване от контролни и одитни органи в определен срок.
Кой може да извърши одит или проверка
· Управляващият орган на Министерство на иновациите и растежа 
· Изпълнителна Агенция „Одит на средствата от Европейския съюз“
· Сметна палата
· Европейската комисия 
· Европейската сметна палата
· Европейска служба за борба с измамите (ОЛАФ) (при съмнение за измама или нередност)
Какви документи трябва да се съхраняват
· Административен договор и приложенията към него;
· Комуникация с УО;
· Документи във връзка с проведените процедури за избор на изпълнител по реда на ЗОП и ЗУСЕФСУ, вкл. кореспонденция с участниците в процедурата (ако е приложимо);
· Документални доказателства за постигнатия резултат по проекта;
· Подадени отчети и искания за плащане (с формуляри от ИСУН);
· Финансови и счетоводни документи;
· Решения и писма от УО, свързани с проекта.
Срок за съхранение на документите
В случаите, когато предоставянето на безвъзмездна помощ не представлява държавна/минимална помощ всички документи, свързани с изпълнението на проекта, се съхраняват за петгодишен срок, считано от 31 декември на годината, в която е извършено последното плащане от Управляващия орган към Бенефициента, в съответствие с чл. 82 на Регламент (ЕС) № 2021/1060. В случаите, когато предоставянето на безвъзмездна помощ представлява държавна/минимална помощ, срокът за съхранение на документите е 10 (десет) години от датата, на която е отпусната помощта. За дата на предоставяне на помощта се счита датата на сключване на Административния договор за предоставяне на безвъзмездна финансова помощ. Препоръчително е документите да се съхраняват както в електронен, така и в хартиен вариант, за максимална сигурност.
ВАЖНО!!! Независимо, че не е необходимо да се представят на етап отчитане, бенефициентите следва да поддържат и съхраняват съответните разходооправдателни, платежни и счетоводни документи.

Препоръки за добра архивна практика
· Създайте отделна папка (физическа/електронна) за всеки проект;
· Използвайте ясни имена на файлове: Протокол_ERP_внедряване_дата.pdf;
· Архивирайте кореспонденцията (ел. поща с УО и изпълнители);
· Направете копия на снимковия материал в облак или външен носител;
В случай че Управляващият орган извършва проверка на изпълнението на проекта, Бенефициентът се задължава да предостави на УО и/или на лицата, упълномощени от него, цялата документация или информация, която би спомогнала за проверката. Бенефициентът е длъжен да съхранява документална следа в подкрепа на постигнатите резултати в съответствие с нормативната уредба. Счетоводната документация, отразяваща изпълнението на проекта, следва да е в съответствие с изискванията на чл. 57, ал. 1, т. 6 от ЗУСЕФСУ. Документите трябва да се съхраняват на достъпно място и да са картотекирани.
Бенефициентът е длъжен да поддържа одитна следа съгласно минималните изисквания на Приложение XIII от Регламент (ЕС)2021/1060 и да спазва изискванията за съхранение на документите съгласно чл. 82 от Регламент (ЕС) №2021/ 1060 и Закона за счетоводството.
Бенефициентът е длъжен да съхранява оригиналите на документите (технически и финансови), свързани с управлението на проекта, в отделно досие. Документите в досието трябва да са подредени по начин, който улеснява проверката, а бенефициентът следва да уведоми Управляващия орган за точното им местонахождение. Партньорите (ако е приложимо) съхраняват оригинали на всички документи, свързани с изпълнение на дейностите, чрез които се постига съответния резултат по проекта, за които са отговорни.
Бенефициентът съхранява документацията от изпълнението в проектно досие, което съдържа както оригиналите на документи на хартия, така и електронно изготвените документи (препоръчително е последните да се съхраняват на електронен носител, приложен към досието).
При ОВР не се изисква представяне на фактури и платежни документи, като това обстоятелство не освобождава бенефициентите от отговорността за законосъобразното провеждане на процедурите по възлагане, както и за доказване на реално изпълнение на договорените дейности, постигнати резултати и съхранение на всички разходооправдателни документи.

УПРАВЛЯВАЩИЯТ ОРГАН НА ПКИП ЖЕЛАЕ УСПЕШНО ПРОЕКТНО ИЗПЪЛНЕНИЕ, КАТО ОСТАВА НА РАЗПОЛОЖЕНИЕ НА БЕНЕФИЦИЕНТИТЕ.

